Inlawlawag ni Secretary Judy Taguiwalo ti Department of Social Welfare and Development (DSWD) a saanen a nasken ti nayon a guidelines manipud kadagiti implementing agencies ta umdasen ti linteg ken ti implementing rules and regulations (IRR) a mangipaay iti nayon a diskuento dagiti PWDs.
Pinirmaan ti DSWD, Department of Health, ken ti National Council on Disability Affairs idi Disiembre 23, 2016 ti IRR ti RA 10754 nga am-ammo pay a kas An Act Expanding the Benefits and Privileges of Persons with Disability.
Sagudayen ti linteg a mailibre dagiti PWDs iti value-added tax (VAT) para kadagiti naituding a produkto ken serbisio manipud kadagiti amin nga establisimiento. Sabali laeng ti 20 porsiento a diskuentoda nga ipapaay kadakuada dagiti agdaman a linteg.
Sakupen ti libre a VAT ken diskuento dagiti produkto/serbisio dagiti restaurant, recreation centers, pagsinean ken concert halls, ken dagiti lodging establishments.
Mairaman pay ditoy dagiti gatangen nga agas, serbisio medikal ken dental, agraman dagiti laboratory ken professional fees dagiti doktor, plete iti bus, eroplano ken bapor ken kapadana a lugan iti uneg ti pagilian, ken serbisio iti puneraria ken pannakaipumpon.
Karaman pay kadagiti serbisio a maited kadagiti PWDs ti social insurance babaen ti Government Service Insurance System, Social Security System, Pag-IBIG, ken educational assistance.
Iti panangawat dagiti PWDs kadagiti a benepisio, nasken a mangipakitada iti pammaneknek a karbenganda ti maipaayan kadagitoy a benepisio, kas koma iti ID nga it-ited ti opisina DSWD kadagiti PWDs.
(Naipablaak iti Bannawag, Enero 16, 2017 a bilang.)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn